ભારતનો બેટિંગક્રમ મજબૂત છે, જેનું નેતૃત્વ વિરાટના હાથમાં છે. આ જ કારણે ટીમ ઇન્ડિયાનું પલડું સ્પષ્ટ રીતે ભારે દેખાઈ રહ્યું છે અને બાંગ્લાદેશી બોલર્સ માટે વિરાટને રોકવા અને આઉટ કરવામાં ઘણી મુશ્કેલી પેદા થશે. ભારત માટે ચિંતાનો વિષય ફક્ત ઓપનર શિખર ધવન, રોહિત શર્મા અને સુરેશ રૈનાનું ફોર્મ છે, કારણ કે અત્યાર સુધીની બે મેચમાં આ ત્રણેય ખેલાડી રન બનાવી શક્યા નથી. ઘરઆંગણાની પરિસ્થિતિમાં રમવાથી આ ત્રિપુટીના જલદી ફોર્મમાં પાછા ફરવાની તથા ન્યૂઝીલેન્ડ અને પાકિસ્તાન વિરુદ્ધ પોતાની નિષ્ફળતા ભરપાઈ કરી દેવાની આશા રાખવામાં આવી રહી છે. યુવી પણ ધીમે ધીમે પોતાના અસલી ફોર્મમાં આવતો જાય છે.